कक्राझार , 4 अक्टबर : कक्राझार जिल्लानि गसाइगाव महकुमानि कसुगाव दख'रानि सिङाव थानाय मैनागुरि हालामनि बोरसिझरा गामिनि मन्डल नार्जारिआ थांनाय 3 दान सिगांनिफ्रायनो गोब्राब बेरामजों नाख्रेबजाबोनायनि उनाव शनिबारखालि मोनाबिलि समाव जोबथा हां बोयो । मख'नाय जायोदि , रुंसारि मन्डल नार्जारिआ थांनाय दानथामसो सिगांनिफ्रायनो गोब्राब बेरामजों भुगिनानै दंबोयोमोन । बेराफार्से नख'रनि रांखान्थि हालोदआ मोजां नङैनि जाहोनआव बिखौ जौगा थाखोनि मोजां फाहामथाय होनो हायैनि जाहोनआव न आवनो गोग्लैसोनानै दंबोयोमोन । थांनाय 1 सप्ताहसो साननिफ्राय जानोलोंनो हायैनि थाखाय मन्डल नार्जारिनि देहाया रानख्रेबबोदोंमोन आरो देहाया गाज्रिसिन हालोदआव फैनायनि उनाव नख'रनि बिमा , बिदा , बिनानावफोरखौ नागारनानै बे संसारनिफ्राय आन्ज्रायलाङो । बबेखानि सानथामसो सिगां मन्डल नार्जारिखौ मोजां फाहामथाय होनो थाखाय ससियेल मिडियानि गेजेरजों राइजो - राजाफोरनिफ्राय रांखान्थि अन्सुंथाय हास्थायनायबो जादोंमोन । अन्सुंथाय हास्थायनाय बादियै अन्सुला गोसोनि माखासे राइजो - राजाफोरा एकाउन्टनि गेजेरजों रांखान्थि दानखौबो हरदोंमोन । बे समावनो मन्डल नार्जारिखौ मोजां फाहामथाय होनायनि थाखाय लाहार - फाहार खालामबाय थादोंमोन । नाथाय दुखु नांथाव बाथ्रादि , हावरिया खाफाल लानानै फैनाय मन्डल नार्जारिआ अराय समनि थाखाय बुहुमनिफ्राय आन्ज्रायलांबाय । मख'नो गोनांदि , रुंसारि मन्डल नार्जारिआ दुलाराय बर' फरायसा आफादनि सोद्रोमा महरै माखासे बोसोर सम खामानि मावबोदोंमोन आरो आलादा बड'लेण्ड राइज्यो सोमावसारनाय समावबो गोबां खेब बाहागो लाबोदोंमोन । 
बड'लेण्ड सोमावसारनायाव बाहागो लाबोनाय मन्डल नार्जारिआ रुंसारि जाबाय